Mafyou 13
Pawabòl Nonm-lan Ki Té Ka Simen Sé Gwenn-an
(Mak 4:1-9; Louk 8:4-8)
1Menm jou sala Jézi kité kay-la koté i té yé-a épi i ay asid bò Lanmè Galili-a. 2Mé la té ni tèlman moun ki té fè won'y i antwé adan an kannòt épi i asid, épi sé moun-an doubout asou tè-a. 3I di yo an chay bagay an pawabòl. I di yo kon sa, "La té ni an nonm ki té ay planté gwenn an jaden'y. 4Kon i ka simen sé gwenn-an, adan tonbé an chimen-an, épi jibyé vini épi yo manjé sé gwenn-an. 5Adan gwenn tonbé asou kayè koté ki pa té ni djè tè épi yo lévé vit paski tè-a pa té fon. 6Lè sòlèy-la chofé asou sé plan sala, i fennen yo épi yo mò paski wasin yo pa té fon an tè. 7Adan gwenn tonbé anpami pikan épi sé pikan-an kouvè sé plan-an épi toufé yo. 8An lòt konpanni gwenn ankò tonbé adan bon tè épi yo pwodwi an chay gwenn. I té ni sa ki pòté yon san (100) gwenn, adan té ni swasant (60), adan té ni twant (30) gwenn."
9Lè Jézi fini, i di yo, "Tout sa ki ni zòwèy pou yo tann sipozé kouté!"
Jézi Èspliké Sé Pawabòl-la
(Mak 4:10-12; Louk 8:9-10)
10Sé disip Jézi-a vini koté'y épi yo mandé'y, "Pouki ou ka palé bay sé moun-an an pawabòl?"
11I wéponn yo, "Bondyé ja fè'w konnèt sé sigwé-a i yonn té konnèt-la konsèné mannyè i ka kondwi, mé i pa bay sé lézòt moun-an lakonpwann sala. 12Kon sa moun-an ki ni lakonpwann-an, Bondyé kay ba li ankò, épi i kay ni'y alabondans. Mé moun-an ki pa ni-an, Bondyé kay pwan jis tizing-lan i ni-an. 13Sé pou wézon sala mwen ka sèvi pawabòl lè mwen ka palé ba yo, paski yo ka gadé sa mwen ka fè-a, mé yo pa ka wè. Yo ka tann sa mwen ka di-a, mé yo pa ka konpwann paski yo ka fèmé lidé yo. 14Sé pou sa, pawòl pwòfèt Izaya té di konsèné yo-a vin fèt vwé, i té di,
'Sé moun sala kay tann èk zòwèy yo, mé yo pa kay janmen konpwann,
épi yo kay gadé èk zyé yo, mé yo pa kay janmen wè,
15paski yo ja fèmé lidé yo,
épi yo ja bouché zòwèy yo,
épi yo ja fèmé zyé yo.
Si yo pa té fè sa, zyé yo té kay wè,
zòwèy yo té kay tann,
lidé yo té kay konpwann,
épi yo té kay vini jwenn mwen,
épi mwen té kay pawdonnen yo.'
16"Mé pou ou menm, i bon paski zyé'w ka wè épi zòwèy ou ka tann. 17Mwen ka asiwé'w, an chay pwòfèt épi moun ki dwèt té avoudwé wè sa ou ka wè-a, mé yo pa wè'y. Yo té avoudwé tann sa ou ka tann-an mé yo pa tann li.
Jézi Èspliké Pawabòl Nonm-lan Ki Té Ka Simen Sé Gwenn-an
(Mak 4:13-20; Louk 8:11-15)
18"Kouté pou konpwann sa pawabòl nonm-lan ki té ka simen sé gwenn-an vlé di, 19Chimen-an koté adan sé gwenn-an tonbé-a sé menm kon tjè an moun ki tann konmisyon-an konsèné mannyè Bondyé kay kondwi sé moun li-an, épi i pa konpwann li. Satan vini tiwé konmisyon Bon Nouvèl-la ki té simen an tjè'y-la. 20Sé gwenn-an ki té tonbé asou kayè-a ki pa té ni djè tè-a sé menm kon moun ki jwenn konmisyon-an épi yo té kontan lè yo jwenn li, 21mé konmisyon-an pa té désann fon andidan tjè yo, épi yo pa tjenbé'y pou lontan. Kon sa lè pèsikasyon ében twaka lévé pou lapéti konmisyon-an, la menm yo viwé an péché yo. 22Sé gwenn-an ki tonbé anpami pikan-an sé menm kon moun ki tann konmisyon-an, mé yo té twakasé lidé yo pou sa yo té bizwen, épi yo té kontan wichès twòp. Sa toufé konmisyon-an, épi i pa fè anyen ba yo. 23Sé gwenn-an ki tonbé an bon tè-a sé menm kon moun ki tann konmisyon-an épi yo konpwann li. Yo vini menm kon plan ki pwodwi byen. Adan pwodwi yon san (100) gwenn, adan pwodwi swasant (60), épi an lòt konpanni pwodwi twant (30)."
Pawabòl Vyé Zèb-la
24Jézi di sé moun-an an lòt pawabòl ankò. I di yo kon sa, "Mannyè Bondyé ka kondwi sé moun li-an sé menm kon sa ki fèt lè an nonm planté bon gwenn an jaden'y, 25mé paditan tout moun té ka dòmi, an lèlmi pasé épi i planté vyé gwenn anpami bon gwenn-an épi i alé. 26Lè bon plan-an koumansé lévé épi yo pwodwi, vyé zèb-la lévé tou.
27"Sé sèvant nonm-lan alé di'y, 'Mèt, ès sé pa té bon gwenn ou té planté an jaden'w? Ki mannyè la ni an vyé zèb ka lévé?'
28"I di yo, 'Sé an lèlmi ki fè sa.'
"Yo mandé'y, 'Ès ou vlé nou alé waché vyé zèb-la?'
29"I di yo, 'Non, pa fè sa, paski si ou fè sa, ou pé waché bon plan-an anpami vyé-a. 30Kité yo lévé ansanm jis tan mwen wékòlté. Mwen kay fè twavayè mwen waché sé vyé zèb-la épi mawé'y an patjé épi bwilé'y avan. Apwé sa, yo kay anmasé bon gwenn-an épi yo kay mété'y adan an ti kay.' "
Pawabòl Gwenn Moutad-la
(Mak 4:30-32; Louk 13:18-19)
31Jézi di yo an lòt pawabòl, i di, "Mannyè Bondyé ka kondwi sé moun li-an sé menm kon an gwenn moutad an nonm pwan épi i planté'y an jaden'y. 32Magwé sé gwenn sala ki pli piti an tout gwenn, mé sé li ki ka fè pli gwo pyé bwa adan an jaden, èk jibyé ka vini fè nich an bwanch li."
Pawabòl Lèlven-an
(Louk 13:20-21)
33Jézi di sé moun-an an lòt pawabòl ankò. I di, "Mannyè Bondyé ka kondwi sé moun li-an sé menm kon lèlven an madanm pwan épi i mélé'y épi on dimi sak fawin fwans pou fè tout lapat-la lévé."
Wézon Jézi Sèvi Pawabòl
(Mak 4:33-34)
34Jézi sèvi pawabòl lè i té ka palé bay sé moun-an, épi i pa di yo yon bagay si i pa té sèvi an pawabòl. 35I palé an pawabòl pou fè sa Bondyé té di pa pwòfèt-la vin fèt vwé. Pwòfèt-la té di,
"Mwen kay sèvi pawabòl lè mwen ka palé bay sé moun sala.
Mwen kay di yo bagay pyèsonn pa janmen konnèt dépi tan Bondyé fè latè-a."
Jézi Èspliké Pawabòl Vyé Zèb-la
36Lè Jézi kité tout sé moun-an épi i antwé andidan kay-la, sé disip-la vin koté'y épi yo di'y, "Di nou ki sa pawabòl vyé zèb-la ki té an jaden-an vlé di."
37Jézi di yo, "Nonm-lan ki simen bon gwenn-an sé Gason Lézòm-lan. 38Jaden-an sé latè-a. Sé bon gwenn-an sé moun Bondyé ka kondwi, épi sé vyé zèb-la sé moun ki ka sèvi Denmou. 39Épi lèlmi-an ki planté vyé gwenn-an an jaden-an sé Denmou. Wékòt-la sé bout latè-a, épi sé moun-an ki kay wékòlté sé gwenn sala sé nanj.
40"Menm mannyè yo ka anmasé vyé zèb-la épi jété'y an difé pou bwilé'y, sé sa ki kay fèt an bout latè-a. 41Gason Lézòm-lan kay voyé nanj li pou tiwé tout moun ki ka annékòz moun fè péché, épi tout lézòt moun ki ka fè mové bagay anpami sé moun-an Bondyé ka kondwi-a. 42Épi sé nanj-lan kay jété yo an lanfè ki menm kon an fou difé, koté yo kay pléwé épi kwatjé dan yo. 43Épi sé moun Bondyé-a kay kléwé menm kon sòlèy-la anba kondwit Papa yo. Tout sa ki ni zòwèy pou yo tann sipozé kouté!
Pawabòl Wichès-la Ki Séwé-a
44"Mannyè Bondyé ka kondwi sé menm kon lè an nonm jwenn an jè lajan adan on tjò tè. Lè i jwenn jè lajan sala, i viwé kouvè'y, épi i té kontan tèlman, i alé vann tout sa i ni épi i achté tè sala.
Pawabòl Bèl Bijou-a
45"Ankò, mannyè Bondyé ka kondwi sé menm kon lè an machann ka chaché bèl bijou, 46épi lè i jwenn yonn ki bèl an chay, i alé vann tout sa i ni pou'y sa achté bèl bijou sala.
Pawabòl Senn-an
47"Ankò, mannyè Bondyé ka kondwi sé menm kon lè déotwa péchè voyé an senn an lanmè-a épi yo tjenbé tout sòt kalité pwéson, 48épi lè senn-an té plen, yo hédi'y atè épi yo asid pou sépawé sé pwéson-an. Sa ki té bon pou manjé, yo mété andidan panyen, épi sa ki pa té bon pou manjé, yo jété'y. 49Sé kon sa i kay yé lè tan-an kay fini. Sé nanj Bondyé-a kay vini tiwé sé mové moun-an anpami sé sa ki bon-an, 50épi yo kay jété yo an lanfè ki menm kon an fou difé, koté yo kay pléwé épi kwatjé dan yo."
Dé Diféwan Kalité Lavéwité
51Jézi mandé sé disip li-a, "Ès zòt konpwann sé pawabòl-la mwen di la-a?"
Yo wéponn, "Wi."
52Kon sa i di yo, "Ében, népòt titja lwa sé Jwif-la ki ja apwann mannyè Bondyé ka kondwi atjwèlman ka ni dé bennédiksyon. I konnèt sa Bondyé té ka enstwi sé moun li-an an tan lontan, èk i konnèt sa mwen ka enstwi atjwèlman. I sé menm kon mèt an kay ki ni anpami pozèsyon'y bon bagay ki nèf épi bon bagay ki la dépi lontan."
Sé Jan Nazawèt-la Widjèkté Jézi
(Mak 6:1-6; Louk 4:16-30)
53Lè Jézi fini di yo sé pawabòl sala, i kité plas-la koté i té yé-a 54épi i alé an vil-la koté i té lévé-a. I enstwi an légliz sé Jwif-la, épi tout sé moun-an ki té tann li-a té sipwi an chay. Yo di, "Koté i jwenn tout lasajès sala épi pouvwa-a pou fè sé miwak sala? 55Épi nou konnèt byen sé gason chapantyé-a i yé, épi Mari sé manman'y. Épi Jémz, Jozèf, Simon épi Jida sé fwè'y, 56épi tout sésé'y ka wèsté isi-a. Koté i jwenn tout sa?" 57Kon sa yo pa té vlé ni anyen pou fè épi'y.
Jézi di yo, "Tout lézòt moun kay wèspèkté an pwòfèt antiwan moun ki an fanmi'y èk an menm vil épi'y."
58I pa fè djè miwak an plas sala paski sé moun-an pa té kwè an li.